Kulturmødet – Viden – Dialog – Handling.

Verdensmål 1 afskaf fattigdom, 4 kvalitet i uddannelse, 10 mindre ulighed, 16 fred retfærdighed og stærke institutioner, 17 partnerskab for handling.

1. **Formål og relevans (vores omverden)**

* **Hvilke forandringer hos jeres målgruppe ønsker I at opnå med indsatsen?**

TES Skolen i Afrikas formål er at forbedre det generelle uddannelses- og oplysningsniveau i Tanzania. I vores strategiplan fra 2019 er der bl.a. fokus på at generere flere projekter til gavn for lokalbefolkningen i Tanzania. For at dette skal kunne lade sig gøre, er det nødvendigt at få øget antallet af aktivt deltagende medlemmer – at få flere til at løfte opgaven. Projekterne skal naturligvis vælges og gennemføres i tæt samarbejde med vores partnere i syd. Vores grundopfattelse er, at mere viden og uddannelse i bred forstand er en vigtig faktor i kampen for at nedbringe den sociale og materielle ulighed.

Målet med indsatsen i ”Kulturmødet” er netop at oplyse om social og materiel ulighed i Afrika og Tanzania. Indsatsen vil være struktureret med fokus på følgende principper: at få ny viden – at være i dialog – for efterfølgende at kunne finde bæredygtige løsninger, hvilket skal være ledetråden i alle dele af indsatsens tiltag.

De aktiviteter vi og vores sydpartnere på nuværende tidspunkt ønsker at få vores medlemmer til at arbejde med er:

* at igangsætte kompetenceudvikling for lærere
* at styrke skole- hjem samarbejdet
* at udvikle undervisningsmateriale
* at forbedre det fysiske læringsmiljø - som f. eks. akustikken i undervisningslokalerne
* at videreføre og udvikle vores folkeoplysningsprojekt
* at udbrede kendskabet til foreningens arbejde - f.eks. gennem foredragsvirksomhed i Danmark

At få flere af vores medlemmer til at arbejde aktivt med disse projekter, kræver en indsats i sig selv. Formålet med indsatsen er således primært at aktivere TES Skolen i Afrikas medlemmer, men også andre interesserede, da det på længere sigt er vigtigt at få flere og gerne yngre medlemmer til at deltage aktivt i opgaverne. Vi vil motivere såvel nuværende som kommende medlemmer til at deltage aktivt ved at give dem en større og mere nuanceret indsigt i de problemstillinger, som foreningen er engageret i. Via oplæg, konkrete møder i Tanzania og et efterfølgende dialogmøde viser der sig ofte muligheder for bæredygtige løsninger på de udfordringer, lokalbefolkningen i Tanzania står overfor. Vores erfaring fra tidligere indsatser og kulturrejser er da også, at såvel øget viden som personlige oplevelser får flere til at engagere sig aktivt i foreningens arbejde - med andre ord flytte dem op i engagementstrekanten – fra niveauet at tilslutte sig til niveauerne at bidrage eller at eje.

* **Hvordan vil indsatsen fremme målgruppens engagement og deltagelse omkring udviklingssamarbejde?**

Indsatsen består af tre forskellige elementer: et endagsseminar i august / september 2021 i Danmark, en kulturrejse til Tanzania i 2021 og et opfølgende dialogmøde kort tid efter hjemkomsten fra Tanzania. Alle tre dele afvikles under overskriften ”Fattigdom. Social og materiel ulighed i Afrika og Tanzania – hvordan kommer vi videre?” Tidspunktet for kulturrejsen må naturligvis afhænge af, hvornår coronasituationen muliggør rejseaktivitet. I denne ansøgning søger vi udelukkende om midler til seminaret, som dog stadig er en integreret del af den større indsats.

På endagsseminaret i august / september 2021 vil vi give vores medlemmer og andre interesserede mulighed for at få mere viden om og indsigt i det overordnede emne. Det skal ske via oplæg fra kompetente fagpersoner i Danmark med viden om emnet og krydres med oplæg fra tidligere rejsedeltagere. Den efterfølgende dialog skal medvirke til at nuancere deltagernes viden og forståelse for emnet. Vi forventer, at det sociale samvær vil inspirere og fremme den enkeltes lyst til aktiv deltagelse i udviklingssamarbejdet. Oplæggene og dialogen skal desuden fokusere på, hvor værdifuld deltagernes engagement i foreningens arbejde er.

Kulturrejsen indledes med et introduktionsmøde et par måneder før afrejsen. Mødet skal oplyse deltagerne om de praktiske og kulturelle forhold, som er vigtige at have viden om inden afrejsen. For de, der deltager i kulturrejsen til Tanzania, vil der være mulighed for på førstehånd at opleve nogle af de forhold, lokalbefolkningen lever under, og som allerede er blevet udfoldet på endagsseminaret. Der vil være oplæg fra lokale ressource- og videnspersoner med efterfølgende besøg på bl.a. forskellige skoler, institutioner, et landbrugsprojekt og et miljøbeskyttelsesprojekt. Der vil ligeledes være mulighed for fælles sociale aktiviteter sammen med vores lokale samarbejdspartnere og tid til dialog med disse. Den nye og mere nuancerede viden fra endagsseminaret og kulturrejsen i fællesskab vil i kombination med det personlige møde med folk fra området kunne bidrage til en øget forståelse for eksisterende sociale og materielle vilkår.

Deltagerne på det opfølgende dialogmøde efter hjemkomsten fra kulturrejsen er også de deltagere fra seminaret, som ikke har deltaget i rejsen. Dialogmødet skal tjene som et rum for både debriefing og aftaler om konkrete handlinger. Vi ved af erfaring, at oplevelser og indtryk kan være så voldsomme for nogle deltagere, at de har brug for et rum og en struktureret samtale for at få bearbejdet indtrykkene. Den anden del af opfølgningsmødet, hvor vi sætter rammerne for et handlingsrum med henblik på at aktivere medlemmerne til at påtage sig konkrete projekter, ser vi som absolut nødvendig i forhold til projektets intentioner. Vi skal så at sige ”smede mens jernet er varmt.” Så længe indtrykkene fra seminaret og kulturrejsen er i frisk erindring, er der større sandsynlighed for, at flere vil påtage sig projekter og engagere sig aktivt i TES Skolen i Afrikas arbejde. Som eksempler på aktiviteter, som medlemmerne kan påtage sig, kan som omtalt nævnes: holde foredrag om foreningens arbejde i foreninger, skoler mm., udvikle kompetenceforløb for lærere i Tanzania, styrke skole- hjem samarbejdet ved at iværksætte kurser for forældre og lærere og udarbejde planer for forbedring af det fysiske læringsmiljø. Der er også mulighed for at indgå i foreningens folkeoplysningsprojekt, som forventes at starte i januar 2021 afhængig af coronasituationen.

Vi vil gøre en særlig indsats for at overvinde problemstillingerne med at engagere og fastholde den unge målgruppe, se nærmere under pkt. 3.1

Opsummeret vægter endagsseminaret primært teoretisk viden og dialog. På kulturrejsen udfoldes denne viden og mærkes på egen krop og ved selvsyn gennem det konkrete kulturmøde. På opfølgningsmødet vil vi se handlinger og de bæredygtige løsninger udfolde sig gennem aktiv involvering i konkrete projekter.

**Bæredygtighed**

* **Hvordan har I forholdt jer til social retfærdighed i tilrettelæggelsen af indsatsen? Det kan for eksempel være gennem de tematikker, I arbejder med, eller gennem udvælgelsen af deltagere i indsatsen.**

Som tidligere nævnt er foreningens udgangspunkt, at mere uddannelse og oplysning er en farbar vej frem mod bekæmpelse af fattigdom og derigennem til øget social og materiel lighed. Foreningens formål er at forbedre det generelle uddannelses- og oplysningsniveau i området. Et bedre oplysnings- og uddannelsesniveau vil medvirke til at bryde nogle af de barrierer, der gør det vanskeligt for lokalbefolkningen at komme ud af fattigdom og dermed mindske uligheden. Bedre uddannelse og oplysning vil endvidere gøre folk mere bevidste om deres rettigheder. Emnet for vores seminar er social og materiel ulighed i Afrika og Tanzania. Dette emne arbejdes der videre med under kulturrejsen, og som helt konkrete eksempler på, hvordan emnet ulighed udfoldes i praksis, kan vi referere til de skoler, vi samarbejder med, og som vi skal besøge på rejsen. Skolerne vil f.eks. fremadrettet sætte et særligt fokus på værdien af, at pigerne deltager i undervisningen på lige fod med drengene. Desværre er det ikke ualmindeligt, at nogle piger forsømmer skolegangen og ikke har tid til at lave lektier, da de forventes at hjælpe til i hjemmet med madlavning, børnepasning osv. Et andet eksempel er en større inddragelse af forældrene og dermed en styrkelse af skole-hjemsamarbejdet netop for at sikre, at elever fra svage familier får den støtte og opmærksomhed, der er nødvendig for at fastholde dem i uddannelse.

* **Hvordan har I forholdt jer til klima- eller miljømæssig ansvarlighed i tilrettelæggelsen af indsatsen? Dette kan for eksempel være i forhold til livsvilkår i udviklingslande eller klima- og miljøpåvirkningen ved selve indsatsens aktiviteter, eksempelvis rejser.**

CISU har bevilget midler til TES Skolen i Afrikas arbejde med et folkeoplysningsprojekt via ”Små Indsatser.” Projektet skal afvikles i løbet af 2021 og skal bl.a. medvirke til at gøre en gruppe af lokale mere bevidste om, hvordan de kan ændre deres levevis under hensyntagen til klima og miljø. Nogle eksempler på oplagte emner, som kan behandles i folkeoplysningsprojektet er: I området er der tradition for at brænde alt affald af lige uden for døren, da der fra officiel side ikke er etableret nogen form for affaldshåndtering. Fokus kunne her være på, hvilke bæredygtige miljømæssige løsninger lokalbefolkningen kunne etablere for at løse affaldsproblematikken inden for det muliges rammer. Ligeledes foregår der en massiv træfældning, hvor træet omdannes til trækul til brug ved tilberedning af maden. Her kunne nogle bæredygtige løsninger være genplantning med hurtigt voksende træer og/eller etablering af mindre energikrævende komfurer. Disse og lignende emner vil blive behandlet i folkeoplysningsarbejdet og vil naturligt også blive inddraget på kulturrejsen via det gennemgående emne om ulighed og bæredygtige løsninger. Ligeledes vil der i de skoler, vi samarbejder med, blive sat fokus på tilsvarende emner.

Vi er meget bevidste om vores CO2 belastning ved flyrejser, men vi vurderer, at det personlige og fysiske møde er af afgørende betydning for, at flere af vores medlemmer kan motiveres og engageres til at deltage mere aktivt i vores arbejde og derved bidrage til at muliggøre en bæredygtig udvikling i Tanzania. Vi har via tidligere kulturrejser netop erfaret, at det er efter disse, vi har formået at få flyttet medlemmer op på et højere niveau i engagementspyramiden.

1. **Den ansøgende organisation og andre organisationer/aktører (vores udgangspunkt)**

* **Hvilken kapacitet har I som den ansøgende organisation til at gennemføre indsatsen (erfaringer, ressourcer, netværk, sammenhæng med andre aktiviteter mm.)?**

Siden 2013 har vi samarbejdet med ECOI (Empowerment of Community Initiatives) en lokal NGO i Arushaområdet om opførelsen af en secondary school. Skolen åbner i januar 2021. Foreningen og bestyrelsen har arbejdet hårdt for at skaffe midler til byggeriet, da det er praktisk taget umuligt at skaffe fondsmidler til byggeri. Foreningens donationer til projektet er kommet via kontingentindbetaling og donationer fra medlemmerne, enkelte firmaer samt salg af kunsthåndværk på markeder og festivaler. Samarbejdet mellem ECOI og TES Skolen i Afrika om skolebyggeriet har efterfølgende resulteret i et samarbejde om etablering af det omtalte folkeoplysningscenter.

Vi samarbejder endvidere med en anden lokal NGO, Vijiji Foundation, og en dansk IT virksomhed om støtte til en offentlig primary school. Samarbejdet med IT firmaet kom i stand på initiativ af firmaet, som havde hørt om vores arbejde i Tanzania og læst vores hjemmeside. IT firmaets intention med samarbejdet er at få etableret en social profil. Fra foreningens side har intentionen naturligvis været at få en samarbejdspartner, som kan støtte vores projekter. Vi har fået etableret et konstruktivt samarbejde og aftalt, at samarbejdet skal fortsætte over de kommende år.

Vi har desuden i samarbejde med Rotary, Juelsminde, skaffet møbler til et skolebibliotek og er i færd med at etablere et samarbejde med Lions Club i Beder-Malling.

Inden for det seneste år er vi blevet kontaktet af dels medlemmer fra en nedlagt NGO og dels af en ildsjæl, som begge har haft og har gang i en del projekter i Tanzania. Begge parter ønsker, at vi skal overtage deres eller dele af deres projekter.

Vi samarbejder også med to andre NGO`er Masaibarn og Østafrikas Venner.

Som forening oplever vi, at vi er inde i en periode med succes og fremgang i forhold til at etablere netværk og samarbejdspartnere. I bestyrelsen er vi af den overbevisning, at det skyldes, at vi er en velorganiseret og professionel struktureret NGO. Bestyrelsen arbejder systematisk og kontinuerligt på daglig basis med planlægning og opfølgning på projekterne og kontakt til samarbejdspartnere og medlemmer. Bestyrelsen vægter et højt informationsniveau via nyhedsbreve, Facebook, foreningens hjemmeside og et årligt medlemsmøde. I bestyrelsen er der en aftalt arbejdsfordeling mellem bestyrelsesmedlemmerne. Bestyrelsen besidder kompetencer til at udarbejde budget og regnskab og ligeledes til at udarbejde rapporter om projektforløb og –afslutning.

Foreningen er åben for nye ideer, tanker og måder at anskue tingene på, og vi har ikke låst os fast på bestemte projekter eller samarbejdspartnere, blot projekterne holder sig inden for rammerne af foreningens formål.

I 2019 udarbejdede bestyrelsen en strategiplan for arbejdet i forhold til både vores samarbejdspartnere og medlemmer. Strategiplanen følges op på vores bestyrelsesmøder, og bestyrelsen har besluttet at afholde et årligt strategimøde.

Foreningens store udviklingsområde er at få flere nuværende og nye medlemmer engageret aktivt i foreningens arbejde, da vi har brug for flere til at løfte opgaverne. Vi ser også en værdi i, at flere generationer samarbejder, da vi hver især kan bidrage med forskellig viden og kompetencer.

Vi ser os derfor som organisation fuldt ud i stand til at løfte opgaven.

* **Hvis I søger i samarbejde med en eller flere organisationer/aktører:**
* **Hvordan vil I som den ansøgende organisation sikre koordinering af indsatsen?**
* **Beskriv alle organisationer/aktørers bidrag, roller og ansvarsområder.**

Til dette projekt søger vi alene som den danske organisation TES Skolen i Afrika. Vi har inviteret to andre danske NGO`er, Masaibarn, og Østafrikas Venner med til både seminar og kulturrejse. Vores lokale samarbejdspartnere sørger for kontakten til de skoler og institutioner, vi besøger på rejsen, samt finder lokale oplægsholdere. Vi har i fællesskab med vores lokale partner allerede arrangeret og afviklet tre kulturrejser med stor succes. I dette projekt har TES Skolen i Afrika taget initiativ til at organisere og strukturere seminaret. Vi indgår kontrakt med tre oplægsholdere, vi står for annonceringen og er ansvarlige for afviklingen af hele seminaret. Det er ligeledes TES Skolen i Afrika, som afholder introduktionsmødet før kulturrejsen og står for planlægningen og gennemførelsen af det opfølgende dialogmøde efter rejsen. Foreningen er ansvarlig for, at der i overensstemmelse med intentionerne i dette projekt foretages en struktureret evaluering.

Foreningens erfaring fra de tidligere kulturrejser er, at vi skal være foregribende, opfølgende og ikke mindst fleksible for at opnå de forventede resultater i form af større deltagerengagement i foreningens arbejde og projekter.

**3. Selve indsatsen (vores indsats)**

**Målgruppen**

* **Hvilke(n) målgruppe(r) vil I nå med indsatsen, herunder forventet antal personer (vær derudover så specifik som muligt i forhold til alder og geografi)?**

**Hvordan vil indsatsen nå ud til den valgte målgruppe?**

**Hvordan sikrer I, at denne/disse målgruppe(r) oplever, at indsatsen er relevant for dem?**

Indsatsen er dels rettet mod foreningens nuværende medlemmer, hvor de fleste er 50 år og opefter og dels som en mulighed for at engagere yngre og nye medlemmer. I bestyrelsen er vi meget opmærksomme på, at vi, hvis vi ikke får flere yngre medlemmer, på et tidspunkt kan stå med et generationsproblem. Den store gruppe af medlemmer i foreningen er folk over 50 år og pensionister, hvoraf en del klart udtrykker, at de betaler med glæde, men ikke er interesserede i at involvere sig aktivt. I den resterende gruppe udvises der stor interesse for foreningens arbejde og nogle påtager sig allerede nu frivilligt arbejde. Vores indsats retter sig derfor mod den gruppe, der udviser interesse, men endnu ikke påtager sig frivilligt arbejde. Den ældre medlemsskare er generelt meget stabil, hvorimod det har været vanskeligt at rekruttere, engagere og fastholde unge mennesker. Ud over de endnu ikke aktive men interesserede ældre, fokuserer vi i denne sammenhæng især på unge mellem 18 og 30 år. Vi har tidligere forsøgt at hverve unge studerende, som vi har mødt i Tanzania, eller som et af vores medlemmer har undervist i Tanzania.

I vores annoncering til den unge målgruppe vil vi som noget nyt tilbyde de, der melder sig ind i foreningen, at arrangere studie- eller praktikophold eller mulighed for at udføre frivilligt arbejde i Tanzania. Studie- og praktikophold vil kunne danne basis for at indsamle viden og empiri til bachelor-, speciale- og Ph.d. opgaver. Vi har mange lokale kontakter til skoler, pre-schools og børnehaver, hospitaler og andre institutioner. Det vil desuden give den unge mulighed for at få skrevet relevant erfaring på CV’et.

Vores intention er naturligvis at få denne målgruppe til at melde sig ind i foreningen og påtage sig frivilligt arbejde med foreningens nuværende projekter samt komme med inspiration til kommende eller nye projekter.

Foreningen har medlemmer over det meste af landet. Vores intention med projekt ”Kulturmødet” er at give medlemmerne mulighed for at erhverve mere viden om både Tanzania og Afrika generelt og foreningens arbejde i såvel Danmark som i Tanzania. Ved at højne vidensniveauet og bibringe dem en personlig indsigt er det vores forventning, at flere medlemmer får lyst til og mod på at engagere sig aktivt og kontinuerligt og påtage sig opgaver, som er afgørende for at fremme foreningens formål.

Vores håb er også, at indsatsen som allerede nævnt vil skabe interesse hos nye målgrupper, som efterfølgende får lyst til at tilslutte sig og engagere sig i foreningens frivillige arbejde.

Vi forventer mindst 30 af foreningens medlemmer og andre interesserede vil melde sig til vores endagsseminar i august / september 2021 og ca. 20 medlemmer og andre interesserede til kulturrejsen til Tanzania i 2021. Vi forventer, at hovedparten af deltagerne på seminaret og kulturrejsen vil engagere sig efterfølgende. Ligeledes at der vil komme et øget fokus på TES Skolen i Afrika og vores arbejde.

Foreningens medlemmer vil blive informeret om indsatsen via mail, vores nyhedsbreve, som sendes ud til medlemmerne ca. hver anden måned, hjemmesiden og de sociale medier. Desuden har vi informeret medlemmerne på vores årlige medlemsmøde i august. Vi vil desuden opfordre vores medlemmer til at dele informationer om indsatsen med deres netværk. Vores håb er at rigtig mange i første omgang får lyst til at deltage i såvel seminar som rejse og det opfølgende møde og selvfølgeligt senere også at deltage aktivt i foreningens arbejde. Medlemmer af Masaibarn og Østafrikas venner vil ligeledes få information om seminaret og kulturrejsen pr mail.

Specielt i forhold til ungegruppen vil vi lave målrettede opslag og uddele flyers på relevante uddannelsesinstitutioner som f.eks. statskundskab samt lærer- og pædagoguddannelsen, hvor vi gør opmærksom på muligheden for praktikophold mm kombineret med mulighed for at rejse ud ”at se verden”. På disse opslag og flyers annonceres seminar og kulturrejse naturligvis også. Den unge målgruppe skal også nås gennem de sociale medier med opslag målrettet præcis denne gruppe. Vi vil få disse opslag delt via vores oplægsholdere på seminaret, de kontaktpersoner vi har på forskellige uddannelsesinstitutioner samt via de unge mennesker, vi i øvrigt har kontakt til.

I forhold til andre interesserede vil vi annoncere i dags- og ugepressen og tidsskrifter.

Vores medlemmer og andre interesserede vil opleve, at indsatsen er relevant pga. de emner og tematikker, vi tager fat i. Emnet social og materiel ulighed forstået som et strukturelt problem vil være det bærende emne og gennemgående på såvel vores seminar som på kulturrejsen. Emnet vil bringe social og materiel ulighed ind i en kontekst, hvor årsagerne til ulighed ikke primært skal søges i den enkeltes personlighed og ses som et personligt ansvar, men først og fremmest i de samfundsmæssige strukturer. Det bringer ”ulighed” fri af en forforståelse, hvor fattigdom forstås som et personligt anliggende. Netop derfor er foreningens formål om at forbedre det generelle uddannelses- og oplysningsniveau så afgørende en faktor i bekæmpelsen af ulighed. Det giver os som NGO i samarbejde med vores partnere i Syd utallige muligheder for at skabe handlinger, der hos lokalbefolkningen kan generere optimisme og tro på egne evner. Deltagerne i indsatsen – medlemmer af TES Skolen i Afrika og andre interesserede - ser og oplever ved selvsyn muligheden for at deltage aktivt i at skabe nye og bæredygtige livsbetingelser formuleret i samarbejde med partnerne i Syd.

**Planlægning**

* **Beskriv hvordan I vil opnå den ønskede forandring. Beskriv de planlagte aktiviteter, og hvordan de vil lede til konkrete resultater.**
* **Hvordan øger indsatsen mulighederne for at målgruppen/målgrupperne kan deltage, handle og finde fælles løsninger for en mere bæredygtig verden?**
* **Hvordan vil I opsamle erfaring og læring undervejs og efter indsatsen?**

I august / september 2021 planlægger foreningen at afholde et endagsseminar med fokus på social og materiel ulighed forstået som et strukturelt problem. Deltagerne er vores medlemmer og andre interesserede. Seminaret afholdes over en hel dag med passende pauser til dialog og samvær og afsluttes med fælles aftensmad. Vi lægger vægt på, at deltagerne opnår ny viden og ser nye handlemuligheder om emnet ulighed. Samtidig vil vi skabe rum for, at seminaret får dialogisk karakter, så mange meninger brydes. Vi vil også sikre, at dagen kommer til at foregå i et involverende socialt fællesskab, som netop kan motivere til at deltage aktivt.

Vi vil udarbejde et program med oplæg af tre foredragsholdere, som hver er ekspert på sit felt: en vidensperson fra henholdsvis Mellemfolkelig Samvirke og Aarhus Universitet og en ildsjæl fra en NGO, der opererer i Tanzania. Desuden vil vi få tidligere rejsedeltagere til at krydre dagen med oplevelser fra disse rejser.

I 2021 har foreningen planlagt en kulturrejse for medlemmerne til Meruområdet og Usambara Mt. Rejsen arrangeres for fjerde år i træk. De sidste to år har medlemmer fra en anden NGO, Masaibarn, deltaget i rejsen, og i år har vi også inviteret NGO`en Østafrikas Venner med. Formålet med turen har været at give en introduktion til Tanzanias kultur, samfund, religion, uddannelses- og undervisningssystem mm. Det sker ved at inddrage lokale eksperter, som holder oplæg om forskellige emner og viser konkrete eksempler på det pågældende emne i praksis. Samtidig har vi erfaring for, at rejsen også er uvurderlig for medlemmerne på den måde, at den giver dem mulighed for ved selvsyn at erfare, hvad foreningens midler går til. Det giver dem følelsen af ejerskab på en ny måde.

På næste års rejse 2021 vil det gennemgående emne være social og materiel ulighed som et strukturelt problem, og der vil således være emnemæssig overensstemmelse mellem endagsseminaret og kulturrejsen. Det er vores intention, at deltagelse i seminaret vil være så inspirerende for deltagerne, at nogle også vælger at tage med på kulturrejsen. Den måde, vores kulturrejse strukturelt er opbygget på, er sammenlignelig med den måde, vi vil strukturere seminaret på (se ovenstående.) Vores evalueringer fra de foregående tre års kulturrejser godtgør, at koblingen mellem ny viden og indsigt og mødet med de lokale og deres ønsker og behov, bringer oplevelserne tæt på den enkelte deltager. Herved skabes grobund for både forståelsesmæssige forandringer og nye handlemønstre: deltagerne bringes højere op i engagementspyramiden og får lyst til og mod på at bidrage og i fællesskab med vores lokale samarbejdspartnere at tage ansvar for konkrete, bæredygtige projekter. På rejsen lægger vi naturligvis også vægt på at skabe et positivt socialt fællesskab. På opfølgningsmødet bygger vi videre på dette, samler op på erfaringerne og får sat konkrete handlinger i værk.

Overensstemmelse mellem foreningens aktiviteter og sydpartnernes ønsker og behov er en bærende søjle for vores organisation, hvor social retfærdighed og lighed er i fokus.

Det centrale budskab vi vil formidle med indsatsen er, at det på trods af de strukturelle vilkår er muligt for mennesker at ændre levevilkårene og at vi som NGO frem for hjælpere skal være facilitatorer der har blik for de lokale behov og muligheder.

Vi har gennem de år, hvor vi har arrangeret kulturrejserne, evalueret rejsens struktur og indhold med deltagerne og vores lokale koordinator. Det har ført til, at vi gennem årene har foretaget justeringer af rejsen.

Seminaret, kulturrejsen og opfølgningsmødet vil blive evalueret med inddragelse af såvel videnspersoner som deltagere. Evalueringen skal fokusere på, hvorvidt emnet om social og materiel ulighed i tilstrækkelig grad er blevet belyst og udfoldet, om dialogen på alle niveauer har været tilstrækkelig inddragende og haft fokus på de bæredygtige løsninger. Endelig og helt afgørende vil indsatsens succes blive vurderet på, om det er lykkedes for os at flytte medlemmerne op i engagementspyramiden. Konkret vil det vise sig ved, om flere ”griber bolden” og aktivt påtager sig opgaver og projekter enten i Danmark eller i Tanzania.

**Metoder**

* **Hvordan vil I inddrage stemmer fra udviklingslande i indsatsen?**
* **Hvilke(t) udviklingsland(e) relaterer indsatsen sig til?**
* **Hvordan vil I sikre, at de budskaber, som I formidler gennem indsatsens aktiviteter, er nuancerede og konstruktive og skaber forståelse for de grundlæggende årsager til de temaer, som indsatsen vedrører?**
* **I hvilket omfang benytter I jer af nye metoder og/eller nye samarbejder?**

Stemmer fra Tanzania, hvor TES Skolen i Afrika, opererer, vil blive inddraget både på endagsseminaret, kulturrejsen og opfølgningsmødet, men på forskellig vis. På seminaret vil vi invitere oplægsholdere med stor viden koblet med erfaring fra Tanzania og andre afrikanske lande. De medlemmer af bestyrelsen, som er ansvarlige for at arrangere seminaret, vil gennem dialog med oplægsholderne sikre, at de alle tre tager udgangspunkt i emnet om ulighed og ligeledes, at hvert oplæg bliver en kobling mellem teori og praksiseksempler.

På kulturrejsen er alle oplægsholdere tanzaniere, som har ekspertviden inden for deres konkrete område. Det konkrete møde i praksis (skoler, institutioner, landbrug m.v.,) hvor eksperten også vil være tilstede, vil altid blive et møde mellem de danske deltagere og lokale fagfolk, som lever og agere i en konkret virkelighed. Målet er at få etableret en ligeværdig dialog mellem alle deltagere – såvel danske som lokale for herigennem at kunne pege på bæredygtige løsninger på de pågældende problemer.

På opfølgningsmødet skal viden, oplevelser og erfaringer udmønte sig i medlemmernes deltagelse i konkrete handlinger. Som det første skal vi sikre os, at vi har hørt stemmerne i Tanzania og er i stand til at koble vores nye viden, indsigt og engagement på de lokale behov og ønsker. Dernæst skal den nye indsigt udmøntes i konkrete projekter og aftaler mellem deltagerne og foreningens bestyrelse. Bestyrelsen har tidligere udarbejdet en skabelon til projektarbejde, som skal anvendes hver gang, der indgås aftale om et projekt og dannes en ny arbejdsgruppe. Til hver projektgruppe knyttes et bestyrelsesmedlem som kontaktperson og tovholder på selve processen.

I TES Skolen i Afrika er vi af den overbevisning, at en åben, løbende og ligeværdig dialog kombineret med informationer om de igangværende og kommende aktiviteter er afgørende for det generelle engagement i foreningen. Den samme tilgang og de samme principper gælder for karakteren af relationen og samarbejdet mellem foreningen og vores samarbejdspartnere i Syd.

Det vil også være den samme åbne og fordomsfrie tilgang, hvor der er plads til mange meninger og holdninger, som vil præge endagsseminaret og vores kulturrejse.

Det nye er ikke kulturrejsen, men at kulturrejsens indhold har fokus på et overordnet gennemgående emne: ulighed. Det nye er også endagsseminaret, som vi ikke tidligere har afholdt, og den emnemæssige kobling mellem de to aktiviteter seminaret og kulturrejsen. Det nye er også, at vi indleder et formaliseret samarbejde med danske videnspersoner. Seminaret skal desuden i lighed med kulturrejsen i struktur og indhold sikre koblingen mellem teori og praksis på et dialogbaseret grundlag. Som noget nyt vil vi afholde et opfølgningsmøde. Vi er således blevet opmærksomme på nødvendigheden af at foretage en debriefing og på, hvor vigtigt det er hurtigst muligt at arbejde videre med det engagement og den motivation, som deltagerne har efter rejsen.

Vi søger udelukkende midler til den del af indsatsen som vedrører seminaret.

1. Supplerende finansiering

**OBS besvares kun hvis der indgår supplerende finansiering i indsatsen.**

Hvis der indgår supplerende finansiering i indsatsen, skal der tages højde for følgende:

Tekst her fjernet, da der ikke er tale om supl. financiering, da vi nu udelukkkende søger penge til seminaret

* Hvis der er tale om supplerende finansiering, der understøtter indsatsens konkrete aktiviteter, skal de aktiviteter som understøttes af den supplerende finansiering være beskrevet i ansøgning og budget.
* Er den supplerende finansiering sikret på ansøgningstidspunktet?
  + Hvis nej, skal redegøre for, hvorfor I vurderer at være realistisk at rejse midlerne.
* Er den supplerende finansiering en forudsætning for gennemførelse af aktiviteterne?
  + Hvis ja, kan CISU først endeligt godkende ansøgningen, når I dokumenterer, at I har sikret den supplerende finansiering.
  + Hvis nej, skal I beskrive, hvordan indsatsen kan gennemføres uden den supplerende finansiering.

Bemærk: I må kun medtænke supplerende finansiering som kan bogføres under indsatsen og

som vil indgå i det samlede afsluttende reviderede regnskab for indsatsen.